钦定古今图书集成/明伦汇编/氏族典/第132卷 > 《廖用贤尚友录》 > 辛威
## 钦定古今图书集成/明伦汇编/氏族典/第132卷 > 《廖用贤尚友录》 > 辛威

按《周书辛威传》：“威，陇西人也。少慷慨，有志略。初从贺
拔岳征讨有功，假辅国将军都督。及太祖统岳之众，
见威奇之，引为帐内。寻授羽林监，封白土县伯，邑五
百户。从迎魏孝武，因攻回洛城，功居最。大统元年，拜
宁远将军，增邑二百户，累迁通直散骑常侍，进爵为
侯，增邑三百户。从擒窦泰，复弘农，战沙苑，并先锋陷”
敌，勇冠一时。以前后功，授抚军将军、银青光禄大夫，
加持节，进爵为公，增邑八百户。五年，授扬州刺史，加
大都督。十三年，迁车骑大将军、仪同三司、骠骑大将
军、开府仪同三司，赐姓《普毛》氏。出为鄜州刺史。迁河
州刺史、本州大中正。频领二镇，颇得民和。闵帝践阼，
拜大将军，进爵抱罕郡公。保定三年，攻阳关，拔之。明
年，还拜小司马。天和初，进位柱国，复为行军总管。建
德初，拜大司寇。三年，迁少傅，出为宁州总管。宣政元
年，进位上柱国。大象二年，进封宿国公，增邑并前五
千户。复为少傅。其年冬，薨，时年六十九。威性持重，有
威严。历官数十年，未尝有过，故得以身名终。兼其家
门友义，五世同居，世以此称之。子永达嗣。